Suvestinė redakcija nuo 2025-11-01

Įsakymas paskelbtas: Žin. 2009, Nr. 107-4494, i. k. 1092250ISAK000V-714

Nauja redakcija nuo 2025-11-01:

Nr. V-100, 2025-02-12, paskelbta TAR 2025-02-12, i. k. 2025-02159

LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL LIETUVOS HIGIENOS NORMOS HN 124:2025 „VAIKŲ SOCIALINĖS GLOBOS ĮSTAIGOS. BENDRIEJI SVEIKATOS SAUGOS REIKALAVIMAI“ PATVIRTINIMO

2009 m. rugsėjo 1 d. Nr. V-714
Vilnius

Vadovaudamasis Lietuvos Respublikos visuomenės sveikatos priežiūros įstatymo 2 straipsnio 12 dalimi ir 16 straipsnio 1 dalimi:

1. T v i r t i n u Lietuvos higienos normą HN 124:2025 „Vaikų socialinės globos įstaigos. Bendrieji sveikatos saugos reikalavimai“ (pridedama).

2. N u s t a t a u, kad šiuo įsakymu patvirtintos Lietuvos higienos normos HN 124:2025 „Vaikų socialinės globos įstaigos. Bendrieji sveikatos saugos reikalavimai“ 13, 20 ir 40 punktų nuostatos netaikomos vaikų globos namų nelydimiems nepilnamečiams užsieniečiams, socialinės globos namų vaikams su negalia, stacionarinių ilgalaikės priežiūros įstaigų vaikams su negalia, specializuotų slaugos ir socialinės globos namų, kuriuose teikiamos paslaugos vaikams, pastatams ir patalpoms, kurių projektavimo, rekonstravimo ar kapitalinio remonto projektavimo darbų rangos sutartis pasirašyta iki 2014 m. rugsėjo 2 d.

SVEIKATOS APSAUGOS MINISTRAS	ALGIS ČAPLIKAS

PATVIRTINTA

Lietuvos Respublikos

sveikatos apsaugos ministro

2009 m. rugsėjo 1 d. įsakymu Nr. V-714

(Lietuvos Respublikos

sveikatos apsaugos ministro

2025 m. vasario 12 d. įsakymo Nr. V-100

redakcija)

LIETUVOS HIGIENOS NORMA HN 124:2025 „VAIKŲ SOCIALINĖS GLOBOS ĮSTAIGOS. BENDRIEJI SVEIKATOS SAUGOS REIKALAVIMAI“

I SKYRIUS

BENDROSIOS NUOSTATOS

1. Lietuvos higienos norma HN 124:2025 „Vaikų socialinės globos įstaigos. Bendrieji sveikatos saugos reikalavimai“ (toliau – Higienos norma) nustato pagrindinius vaikų globos namų nelydimiems nepilnamečiams užsieniečiams, socialinės globos namų vaikams su negalia (toliau kartu – socialinės globos namai), stacionarinių ilgalaikės priežiūros įstaigų vaikams su negalia, specializuotų slaugos ir socialinės globos namų, kurie teikia paslaugas vaikams (toliau visi kartu – vaikų socialinės globos įstaiga) įrengimo ir juose vykdomo vaikų socialinės globos organizavimo sveikatos saugos reikalavimus.

2. Higienos normos reikalavimai privalomi asmenims, projektuojantiems, statantiems, rekonstruojantiems, remontuojantiems, įrengiantiems vaikų socialinės globos įstaigų statinius ir (ar) patalpas, vaikų socialinės globos įstaigų savininkams, vaikų socialinės globos įstaigų savininko teises ir pareigas įgyvendinančioms institucijoms, vaikų socialinės globos įstaigų vadovams, vaikų socialinės globos įstaigų priežiūrą atliekančioms institucijoms.

3. Socialinės globos namai gali vykdyti veiklą tik Leidimų-higienos pasų išdavimo taisyklių, patvirtintų Lietuvos Respublikos sveikatos apsaugos ministro 2010 m. liepos 13 d. įsakymu Nr. V-632 „Dėl Leidimų-higienos pasų išdavimo taisyklių patvirtinimo“ (toliau – Leidimų-higienos pasų išdavimo taisyklės), nustatyta tvarka gavę leidimą-higienos pasą stacionarių socialinių paslaugų įstaigų veiklai.

4. Vaikų socialinės globos įstaigose vaikams turi būti sudarytos saugios ir jų amžių, individualius poreikius atitinkančios priežiūros ir ugdymo sąlygos.

5. Vaikams turi būti sudarytos saugios sąlygos įgyti kasdienio gyvenimo įgūdžių (dalyvauti ruošiant maistą vaikų socialinės globos įstaigų grupių virtuvėse, išsiskalbti ir išsilyginti drabužius, susitvarkyti kambarius ir pan.).

6. Vaikų socialinės globos įstaigose vaikų maitinimas organizuojamas Vaikų maitinimo organizavimo tvarkos aprašo, patvirtinto Lietuvos Respublikos sveikatos apsaugos ministro 2011 m. lapkričio 11 d. įsakymu Nr. V-964 „Dėl Vaikų maitinimo organizavimo tvarkos aprašo patvirtinimo“, nustatyta tvarka.

7. Jei vaikų socialinės globos įstaigose globojamam (rūpinamam) vaikui pasireiškė užkrečiamųjų ligų požymiai ar kitų ūmių sveikatos sutrikimų požymių (karščiuoja, dūsta, skundžiasi skausmu, viduriuoja, vemia, turi nežinomos kilmės bėrimo elementų ir pan.), turi būti konsultuojamasi su vaiko šeimos gydytoju dėl tolesnių veiksmų. Jei vaikų, sergančių ar esant įtarimų, kad jie gali sirgti užkrečiamosiomis ligomis, neįmanoma apgyvendinti atskirai nuo kitų vaikų, užsikrėtimo rizikai sumažinti patalpos vėdinamos kuo dažniau, tačiau ne rečiau kaip 2 kartus per dieną, dažnai liečiami paviršiai (durų rankenos, durų rėmai, stalų paviršiai, kėdžių atramos, laiptinės turėklai, elektros jungikliai ir pan.) valomi paviršiams valyti skirtu valikliu ir (ar) dezinfekuojami pagal poreikį ir paviršiaus lietumo intensyvumą, bet ne rečiau kaip 1 kartą per dieną. Vaikai, sergantys ar esant įtarimų, kad jie gali sirgti užkrečiamosiomis ligomis, neturi dalyvauti grupiniuose užsiėmimuose.

8. Paskelbus šalyje ir (ar) savivaldybėje gripo ir (ar) COVID-19 ligos (koronaviruso infekcijos) epidemiją, vaikų socialinės globos įstaigose turi būti ribojamas lankymas, vadovaujantis įstaigos vadovo nustatyta tvarka, bei taikomos kitos infekcijų plitimą ribojančios priemonės, nustatytos Lietuvos Respublikos sveikatos apsaugos ministro 2011 m. rugpjūčio 3 d. įsakymu Nr. V-756 „Dėl Gripo ir (ar) COVID-19 ligos (koronaviruso infekcijos) epidemijos skelbimo ir atšaukimo tvarkos aprašo patvirtinimo“.

9. Vaikų socialinės globos įstaigų darbuotojai, nurodyti Lietuvos Respublikos Vyriausybės 1999 m. gegužės 7 d. nutarime Nr. 544 „Dėl Darbų ir veiklos sričių, kuriose leidžiama dirbti darbuotojams, tik iš anksto pasitikrinusiems ir vėliau periodiškai besitikrinantiems, ar neserga užkrečiamosiomis ligomis, sąrašo, Darbų ir veiklos sričių, kuriose leidžiama dirbti darbuotojams, pasitikrinusiems ir (ar) periodiškai besitikrinantiems, ar neserga užkrečiamąja liga, dėl kurios yra paskelbta valstybės lygio ekstremalioji situacija ir (ar) karantinas, sąrašo ir šių darbuotojų sveikatos tikrinimosi tvarkos patvirtinimo“ (toliau – Nutarimas), gali dirbti tik šio teisės akto nustatyta tvarka pasitikrinę sveikatą. Darbuotojų sveikatos patikrinimo dokumentai, nurodyti Nutarime, ar jų kopijos turi būti laikomos vaikų socialinės globos įstaigoje.

10. Privalomojo mokymo tvarkos apraše, patvirtintame Lietuvos Respublikos sveikatos apsaugos ministro 2008 m. sausio 28 d. įsakymu Nr. V-69 „Dėl Privalomojo mokymo tvarkos aprašo patvirtinimo“, nurodyti vaikų socialinės globos įstaigų darbuotojai šiame teisės akte nustatyta tvarka privalo įgyti žinių higienos ir pirmosios pagalbos teikimo klausimais. Darbuotojų privalomojo mokymo pažymėjimai ar jų kopijos turi būti laikomi vaikų socialinės globos įstaigoje.

11. Kiekvienoje vaikų socialinės globos įstaigos grupėje turi būti pirmosios pagalbos rinkinys. Rinkinio sudėtis ir apimtis turi atitikti Pirmosios pagalbos rinkinio apraše, partvirtintame Lietuvos Respublikos sveikatos apsaugos ministro 2003 m. liepos 11 d. įsakymu Nr. V-450 „Dėl Asmens sveikatos priežiūros įstaigos pirmosios medicinos pagalbos rinkinio aprašo, Pirmosios pagalbos rinkinio aprašo ir Asmens sveikatos priežiūros ir farmacijos specialistų kompetencijos teikiant pirmąją medicinos pagalbą aprašo patvirtinimo“, nustatytus reikalavimus. Turi būti paskirtas asmuo, atsakingas už pirmosios pagalbos rinkinio priežiūrą ir jo papildymą.

12. Higienos normoje vartojamos sąvokos suprantamos taip, kaip jos apibrėžtos Lietuvos Respublikos vaiko teisių apsaugos pagrindų įstatyme, Lietuvos Respublikos socialinių paslaugų įstatyme, Statybos techniniame reglamente STR 2.02.09:2005 „Vienbučiai ir dvibučiai gyvenamieji pastatai“, patvirtintame Lietuvos Respublikos aplinkos ministro 2005 m. liepos 1 d. įsakymu Nr. D1-338 „Dėl statybos techninio reglamento STR 2.02.09:2005 „Vienbučiai ir dvibučiai gyvenamieji pastatai“ patvirtinimo“, Socialinių paslaugų kataloge, patvirtintame Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“, ir kituose teisės aktuose.

II SKYRIUS

TERITORIJOS ĮRENGIMO REIKALAVIMAI

13. Vaikų socialinės globos įstaigos teritorijos neužstatyta dalis, skirta vaikų poilsiui ir rekreacijai, turi būti ne mažesnė kaip po 6 kv. m ploto vienam vaikui.

14. Tais atvejais, kai vaikų socialinės globos įstaigai visa priklausanti teritorija nėra aptverta, tvora ar gyvatvore turi būti aptverta vaikų socialinės globos įstaigai priklausančios teritorijos dalis, skirta vaikų poilsiui ir rekreacijai.

15. Visi vaikų socialinės globos įstaigai priklausančioje teritorijoje esantys įrenginiai turi būti saugūs, patikimai pritvirtinti, išdėstyti saugiu atstumu, atitikti vaikų amžių ir ūgį, ugdymo poreikius.

16. Draudžiama vaikų socialinės globos įstaigai priklausančioje teritorijoje sodinti ir auginti Higienos normos priede nurodytus nuodingus augalus.

17. Vaikų socialinės globos įstaigai priklausančioje teritorijoje esančių vaikų žaidimų aikštelių, žaidimų įrangos įrengimas ir priežiūra turi atitikti Lietuvos higienos normoje HN 131:2023 „Vaikų žaidimų aikštelės ir patalpos. Bendrieji sveikatos saugos reikalavimai“, patvirtintoje Lietuvos Respublikos sveikatos apsaugos ministro 2015 m. spalio 30 d. įsakymu Nr. V-1208 „Dėl Lietuvos higienos normos HN 131:2023 „Vaikų žaidimų aikštelės ir patalpos. Bendrieji sveikatos saugos reikalavimai“ patvirtinimo“, nustatytus reikalavimus.

18. Vaikų socialinės globos įstaigai priklausančioje teritorijoje esančiose vaikų žaidimų aikštelėse turi būti sudaryta galimybė apsaugoti vaikus nuo tiesioginių saulės spindulių stacionariais ar kilnojamaisiais įrenginiais (pavėsinėmis, skėčiais ir pan.), ar želdiniais, sudarančiais šešėlį.

19. Tamsiuoju paros metu įėjimas į vaikų socialinės globos įstaigą ir šiai įstaigai priklausanti teritorija turi būti apšviesta.

III SKYRIUS

PATALPŲ ĮRENGIMO REIKALAVIMAI

20. Jeigu vaikų socialinės globos įstaigų patalpos įrengtos keliuose vienoje teritorijoje esančiuose pastatuose, pastatai turi būti sujungti šildomais koridoriais, išskyrus atvejus, kai viename pastate įrengiamos visos vaikų socialinės globos įstaigos grupės patalpos, nurodytos Higienos normos 24 punkte.

21. Vaikų socialinės globos įstaigų patalpos ir jose esantys įrenginiai turi būti saugūs, techniškai tvarkingi, įrengti ir prižiūrimi taip, kad juos naudojant būtų išvengta nelaimingų atsitikimų (susidūrimo, kritimo, nudegimo, sužalojimo elektros srove, sprogimo ir pan.).

22. Vaikų socialinės globos įstaigų laiptai, laiptų aikštelės turi būti įrengtos taip, kad būtų užtikrinta vaikų sauga. Draudžiama įrengti sraigtinius laiptus, laiptų pakopos negali būti siaurėjančios. Draudžiama įrengti horizontalaus dalijimo aptvaras ir turėklus. Vertikalaus dalijimo bekliūtis tarpas turi būti ne didesnis kaip 0,10 m. Išoriniai laiptai ar jų dalys ir aikštelės turi turėti aptvarus, jeigu jų aukštis nuo žemės paviršiaus yra 0,45 m ir daugiau.

23. Jei durys, sienos aplink duris ar apatinės sienų dalys įstiklintos, jų įstiklinimas turi atitikti Statybos techninio reglamento STR 2.04.01:2018 „Pastatų atitvaros. Sienos, stogai, langai ir išorinės įėjimo durys“, patvirtinto Lietuvos Respublikos aplinkos ministro 2019 m. kovo 29 d. įsakymu Nr. D1-186 „Dėl statybos techninio reglamento STR 2.04.01:2018 „Pastatų atitvaros. Sienos, stogai, langai ir išorinės įėjimo durys“ patvirtinimo“ (toliau – Statybos techninis reglamentas STR 2.04.01:2018 „Pastatų atitvaros. Sienos, stogai, langai ir išorinės įėjimo durys“), nustatytus reikalavimus. Kai stiklas nėra aiškiai pastebimas, nes nėra skersinių, didelių rankenų arba įstiklinimo vidinio suskirstymo elementų, jis turi būti pažymėtas Statybos techninio reglamento STR 2.04.01:2018 „Pastatų atitvaros. Sienos, stogai, langai ir išorinės įėjimo durys“ nustatyta tvarka.

24. Kiekvienoje vaikų socialinės globos įstaigos grupėje turi būti šios patalpos:

24.1. vestibiulis su drabužine;

24.2. bendrasis kambarys / svetainė (gali būti įrengiamos virtuvės, valgomojo, žaidimų, bendravimo zonos);

24.3. miegamieji-vaikų individualios veiklos kambariai;

24.4. pamokų ruošos kambarys, jei vaikų individualios veiklos vietos neįrengtos miegamuosiuose;

24.5. vonios (dušo) ir tualeto patalpos;

24.6. skalbimo, džiovinimo ir lyginimo patalpa arba tam skirta vieta (skalbimo, džiovinimo ir lyginimo patalpa gali būti skirta kelioms vaikų socialinės globos įstaigos grupėms);

24.7. virtuvė, jei bendrajame kambaryje / svetainėje neįrengta virtuvės zona.

25. Vienam vaikui turi būti skiriama ne mažiau kaip 14 kv. m naudingojo vaikų socialinės globos įstaigos patalpų ploto. Į vaikų socialinės globos įstaigos grupės naudingąjį patalpų plotą įskaičiuojamas visų gyvenamųjų kambarių (miegamųjų-vaikų individualios veiklos kambarių, bendrųjų kambarių / svetainių, skirtų valgyti, žaisti, bendrauti, pamokoms ruošti), virtuvių, asmens higienos patalpų, koridorių, įmontuojamųjų spintų ir kitų šildomų pagalbinių patalpų plotas.

26. Vaikų individualios veiklos vietos vaikų socialinės globos įstaigoje turi būti įrengtos taip, kad vaikai turėtų pakankamai erdvės judėti ir kūno padėčiai keisti. Kiekvienam vaikui turi būti skirtas jo ūgį atitinkantis stalas ir kėdė.

27. Jeigu vaikų socialinės globos įstaigoje įrengtos vaikams skirtos stacionarios kompiuterizuotos vietos, jos turi atitikti šiuos reikalavimus:

27.1. stacionari kompiuterizuota vieta turi būti įrengta taip, kad vaikai galėtų laisvai prie jos prieiti, turėtų pakankamai erdvės judėti bei kūno padėčiai keisti, šviesos šaltiniai neatsispindėtų monitoriaus ekrane;

27.2. stalas ir jo paviršius turi būti toks, kad būtų galima patogiai išdėstyti monitorių, klaviatūrą ir kitus būtinus įrenginius, stalo paviršius turi būti matinis;

27.3. vaizdas monitoriaus ekrane turi būti ryškus;

27.4. prie vieno monitoriaus gali sėdėti ne daugiau kaip vienas vaikas.

28. Miegamųjų kambarių įrengimo reikalavimai:

28.1. miegamajame kambaryje vienai vietai skiriama ne mažiau kaip 6 kv. m ploto, vaikui iki 3 metų skirtai vietai – ne mažiau kaip 4 kv. m ploto;

TAR pastaba. 28.1. papunkčio redakcija nuo 2027-11-01:

28.1. miegamajame kambaryje vienai vietai skiriama ne mažiau kaip 6 kv. m ploto;

28.2. jei vaikų socialinės globos įstaigoje globojama motina su vaiku, globojamai motinai ir vaikui turi būti įrengtas atskiras miegamasis, kurio plotas ne mažesnis kaip 10 kv. m;

28.3. berniukams ir mergaitėms nuo 7 metų amžiaus turi būti įrengti atskiri miegamieji. Broliai ir seserys, atsižvelgiant į jų pasirinkimą, gali būti apgyvendinami kartu;

28.4. miegamajame kiekvienam vaikui turi būti skirta atskira kieto pagrindo lova, atitinkanti vaiko ūgį;

28.5. draudžiama naudoti dviaukštes lovas vaikams iki 10 metų amžiaus;

28.6. iki 1,5 metų amžiaus vaikų lovos turi būti su sienelėmis, tarp kurių vertikalių virbų turi būti ne didesni kaip 0,05 m tarpai;

28.7. lovos turi būti sustatytos taip, kad prie jų galima būtų laisvai prieiti. Lovos negali liestis prie šildymo įrenginių;

28.8. turi būti numatyti baldai kiekvieno vaiko asmeniniams daiktams, drabužiams ir avalynei laikyti.

29. Reikalavimai vaikų socialinės globos įstaigoms, kuriose yra iki 1 metų globojamų vaikų:

29.1. vaikų socialinės globos įstaigos grupėse, kuriose yra iki 1 metų globojamų vaikų, turi būti aptvarėlis, maitinimo kėdutė, vystymo stalas ar vystymo lenta, vonelė;

29.2. čiužinių, skirtų vaikams iki 1 metų, užvalkalai turi būti atsparūs drėgmei;

29.3. aptvarėlio, vystymo stalo ar vystymo lentos danga turi būti lygi, atspari drėgmei, lengvai valoma ir dezinfekuojama;

29.4. aptvarėlio aukštis turi būti ne mažesnis kaip 0,6 m, o tarpai tarp vertikalių virbų turi būti ne didesni kaip 0,05 m.

30. Vaikų socialinės globos įstaigos grupės, kuriose yra ir iki 7 metų globojamų vaikų, patalpose:

30.1. elektros lizdai vaikams prieinamose vietose turi būti uždengti specialiomis apsaugos priemonėmis;

30.2. varstomi langai, kurių palangės yra žemesnės nei 1,2 m nuo grindų paviršiaus, ir žemės paviršius išorėje yra daugiau kaip 1,5 m žemiau patalpos grindų lygio, turi turėti langų atidarymo ribotuvus arba kitas apsaugos priemones (pvz., aptvarus). Langų atidarymo ribotuvai turi būti įrengti taip, kad apribotų lango atvėrimą iki ne didesnės kaip 10 cm angos ir vaikai negalėtų jų atidaryti.

31. Vaikų socialinės globos įstaigoje maistas gaminamas vaikų socialinės globos įstaigos grupės virtuvėje ar vaikų socialinės globos įstaigos bendrosiose maisto tvarkymo patalpose. Vaikų socialinės globos įstaigos grupės patalpose turi būti įrengta virtuvė, kurioje turi būti vieta indams ir įrankiams laikyti, plautuvė, viryklė, gartraukis, šaldytuvas. Vaikų maitinimas organizuojamas vaikų socialinės globos įstaigos grupės patalpose, sudarant sąlygas kiekvienam vaikui pavalgyti atsisėdus prie stalo.

32. Valgomieji indai ir įrankiai turi būti sukomplektuoti pagal vaikų skaičių (ne mažiau kaip dvi lėkštės, šaukštas, šakutė, peilis (atsižvelgiant į vaikų amžių), šaukštelis, puodelis kiekvienam vaikui).

33. Draudžiama naudoti susidėvėjusius, įskilusius, apdaužytais kraštais ar aliumininius indus ir įrankius.

34. Vonios (dušo) ir tualeto patalpų įrengimo reikalavimai:

34.1. vonios (dušo) ir tualeto patalpos įrengiamos taip, kad būtų užtikrintas vaikų privatumas (sienos vonios (dušo), tualeto patalpą nuo kitų erdvių turi atskirti nuo grindų iki lubų; jei vonios (dušo), tualeto patalpoje yra langai, jie turi būti uždengti neskaidria plėvele, žaliuzėmis ar kitomis priemonėmis, vizualiai izoliuojančiomis patalpą);

34.2. vonios (dušo) ir tualeto patalpos turi būti su rakinamomis durimis. Vonios (dušo), tualeto patalpų durų užraktas turi būti saugus, kad jį galima būtų užrakinti ar atrakinti tiek vonios (dušo), tualeto patalpų viduje, tiek prireikus darbuotojams būtų galimybė atrakinti iš išorinės patalpų pusės;

34.3. viena vonia (dušas) ir vienas tualetas įrengiamas ne daugiau kaip 6 vaikams;

34.4. vienoje patalpoje gali būti įrengiama tik viena vonia ar dušas ir (ar) vienas tualetas;

34.5. vonios (dušo) patalpoje (zonoje) turi būti vonia ar dušas, praustuvė, veidrodis, pakabos rankšluosčiams ir drabužiams; tualeto patalpoje (zonoje) turi būti unitazas, tualetinis šepetys, tualetinio popieriaus, šiukšlių dėžė.

35. Vaikų socialinės globos įstaigoje personalui turi būti įrengta atskira dušo patalpa ir tualetas.

36. Vaikų socialinės globos įstaigų skalbiniai gali būti tvarkomi vaikų socialinės globos įstaigos skalbykloje, skalbimo, džiovinimo ir lyginimo patalpoje ar skalbykloje, kuriai Leidimų-higienos pasų išdavimo taisyklių nustatyta tvarka išduotas leidimas-higienos pasas:

36.1. jeigu vaikų socialinės globos įstaigoje įrengta atskira skalbykla, turi būti numatytos šios patalpos (zonos): nešvarių skalbinių priėmimo, skalbimo, lyginimo, džiovinimo, švarių skalbinių laikymo ir išdavimo. Skalbyklų patalpos ir įrenginiai turi būti išdėstyti taip, kad švarių ir nešvarių skalbinių srautai technologinio proceso metu nesusisiektų;

36.2. jei vaikų socialinės globos įstaigos skalbiniai skalbiami ne vaikų socialinės globos įstaigoje, įstaigos patalpose turi būti saugoma skalbinių skalbimo sutartis ir jose turi būti įrengta patalpa nešvariems skalbiniams rinkti ir rūšiuoti.

37. Vaikų socialinės globos įstaigų patalpų grindų danga turi būti neslidi, lygi, lengvai valoma drėgnu būdu ir atspari valymo priemonėms. Skalbyklos (jei yra įrengta), skalbimo, džiovinimo patalpos arba tam skirtos vietos, vonios (dušo), tualeto sienos ir grindys turi būti padengtos drėgmei ir dezinfekcinėms medžiagoms atsparia danga.

IV SKYRIUS

APŠVIETIMO REIKALAVIMAI

38. Vaikų socialinės globos įstaigos renginių ir kūno kultūros salėje (jei yra įrengta), vaikų socialinės globos įstaigų grupių patalpose, išskyrus vestibiulį, drabužinę, vonios (dušo) ir tualeto patalpas, turi būti natūralus apšvietimas.

39. Vaikų socialinės globos įstaigose draudžiama miegamuosius-vaikų individualios veiklos kambarius, bendruosius kambarius / svetaines (valgomuosius, žaidimų, bendravimo), pamokų ruošos kambarius (jei yra įrengti) įrengti rūsiuose ir pusrūsiuose (cokoliniuose aukštuose).

40. Vaikų socialinės globos įstaigų miegamuosiuose-vaikų individualios veiklos kambariuose, bendruosiuose kambariuose / svetainėse (valgomuosiuose, žaidimų, bendravimo) natūralios apšvietos koeficientas turi būti ne mažesnis kaip 0,5 proc., o galimos insoliacijos (nepertraukiamos, bendros) trukmė šiose patalpose nuo kovo 22 d. iki rugsėjo 22 d. turi būti ne trumpesnė kaip 2,5 val.

41. Pamokų ruošos kambariuose (jei yra įrengti), bendruosiuose kambariuose / svetainėse (valgomuosiuose, žaidimų, bendravimo), miegamuosiuose-vaikų individualios veiklos kambariuose turi būti įrengtos apsaugos nuo tiesioginių saulės spindulių priemonės (užuolaidos, žaliuzės ar kt.).

42. Visose vaikų socialinės globos įstaigos patalpose turi būti įrengtas dirbtinis apšvietimas. Patalpų dirbtinės apšvietos mažiausios ribinės vertės pateiktos Higienos normos 1 lentelėje.

1 lentelė. Vaikų socialinės globos įstaigos patalpų dirbtinės apšvietos mažiausios ribinės vertės

Eilės numeris	Patalpos pavadinimas	Apšvieta, lx
1.	Patalpos, kuriose įrengtos vaikų individualios veiklos vietos, stacionarios kompiuterizuotos vietos, pamokų ruošos kambarys (jei yra įrengtas), bendrasis kambarys / svetainė, miegamasis-vaikų individualios veiklos kambarys	300
2.	Renginių-kūno kultūros salė	200
3.	Judėjimo keliai, laiptinės, koridoriai	100
4.	Asmens higienos patalpos	100
5.	Virtuvė	300

43. Pamokų ruošos kambariuose (jei yra įrengti), bendruosiuose kambariuose / svetainėse (valgomuosiuose, žaidimų, bendravimo), miegamuosiuose-vaikų individualios veiklos kambariuose naudojami vienodai išsklaidantys šviesą šviestuvai.

44. Vaikų individualios veiklos vietose papildomai turi būti įrengtas vietinis apšvietimas.

V SKYRIUS

MIKROKLIMATO, VĖDINIMO, TRIUKŠMO REIKALAVIMAI

45. Vaikų socialinės globos įstaigos pastate ir (ar) patalpose turi būti suprojektuotos ir įrengtos tokios mikroklimato bei oro kokybės parametrus palaikančios ir reguliuojančios šildymo, vėdinimo ir (ar) oro kondicionavimo sistemos, kad jose būtų galima palaikyti Higienos normos nustatytus mikroklimato bei Lietuvos higienos normos HN 35:2007 „Didžiausia leidžiama cheminių medžiagų (teršalų) koncentracija gyvenamosios ir visuomeninės paskirties pastatų patalpų ore“, patvirtintos Lietuvos Respublikos sveikatos apsaugos ministro 2007 m. gegužės 10 d. įsakymu Nr. V-362 „Dėl Lietuvos higienos normos HN 35:2007 „Didžiausia leidžiama cheminių medžiagų (teršalų) koncentracija gyvenamosios ir visuomeninės paskirties pastatų patalpų ore“ patvirtinimo“, nustatytus oro kokybės parametrus.

46. Šildymo prietaisai ir įrenginiai turi būti saugūs, lengvai valomi. Šildymo prietaisų paviršiaus temperatūra turi būti ne aukštesnė kaip 42 °C.

47. Vaikų socialinės globos įstaigos patalpose turi būti:

47.1. santykinė oro drėgmė šaltuoju metų laiku 35–60 proc., šiltuoju – 35–65 proc.;

47.2. oro judėjimo greitis šaltuoju metų laiku – ne daugiau kaip 0,15 m/s, šiltuoju – ne daugiau kaip 0,25 m/s;

47.3. temperatūra šaltuoju metų laiku turi atitikti dydžius, nurodytus Higienos normos 2 lentelėje, o šiltuoju metų laikotarpiu turi būti ne aukštesnė nei numatyta Lietuvos higienos normoje HN 42:2009 „Gyvenamųjų ir visuomeninių pastatų patalpų mikroklimatas“, patvirtintoje Lietuvos Respublikos sveikatos apsaugos ministro 2009 m. gruodžio 29 d. įsakymu Nr. V-1081 „Dėl Lietuvos higienos normos HN 42:2009 „Gyvenamųjų ir visuomeninių pastatų patalpų mikroklimatas“ patvirtinimo“;

47.4. temperatūrų skirtumas 1,1 m ir 0,1 m aukštyje nuo grindų turi būti ne daugiau kaip
3 °C.

2 lentelė. Patalpų oro temperatūros parametrai šaltuoju metų laikotarpiu

Eilės numeris	Patalpos pavadinimas	Oro temperatūra, ○C
1.	Patalpos, kuriose įrengtos vaikų individualios veiklos vietos, stacionarios kompiuterizuotos vietos, pamokų ruošos kambarys, bendrasis kambarys / svetainė, miegamasis-vaikų individualios veiklos kambarys	18–22
2.	Renginių ir kūno kultūros salė	17–20
3.	Vestibiulis, drabužinė	18–20
4.	Tualetas	18–22
5.	Vonios (dušo) patalpa	20–24
6.	Laiptinės, koridoriai	18–20

48. Ištraukiamoji vėdinimo sistema turi būti tualetuose, vonios (dušo) patalpose, skalbimo, džiovinimo patalpose (vietose), virtuvės patalpose, renginių ir kūno kultūros salėje, skalbykloje (jei yra įrengta).

49. Virtuvėje turi būti įrengta mechaninė oro ištraukimo sistema, apribojanti garų ir kvapų sklidimą į gretimas patalpas.

50. Atskiros vėdinimo sistemos turi būti virtuvėje, tualeto ir vonios (dušo) patalpose, skalbykloje (jei yra įrengta).

51. Triukšmo lygis vaikų socialinės globos įstaigos patalpose turi atitikti Lietuvos higienos normoje HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“, patvirtintoje Lietuvos Respublikos sveikatos apsaugos ministro 2011 m. birželio 13 d. įsakymu Nr. V-604 „Dėl Lietuvos higienos normos HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ patvirtinimo“, nustatytus reikalavimus.

VI SKYRIUS

VANDENS TIEKIMO REIKALAVIMAI

52. Vaikų socialinės globos įstaigose tiekiamas geriamasis vanduo turi atitikti Lietuvos higienos normos HN 24:2023 „Geriamojo vandens saugos ir kokybės reikalavimai“, patvirtintos Lietuvos Respublikos sveikatos apsaugos ministro 2003 m. liepos 23 d. įsakymu Nr. V-455 „Dėl Lietuvos higienos normos HN 24:2023 „Geriamojo vandens saugos ir kokybės reikalavimai“ patvirtinimo“, nustatytus reikalavimus, o tiekiamas karštas vanduo – Lietuvos higienos normos HN 136:2023 „Karšto vandens visuomenės sveikatos saugos reikalavimai“, patvirtintos Lietuvos Respublikos sveikatos apsaugos ministro 2023 m. birželio 20 d. įsakymu Nr. V-710 „Dėl Lietuvos higienos normos HN 136:2023 „Karšto vandens visuomenės sveikatos saugos reikalavimai“ patvirtinimo“, nustatytus reikalavimus.

53. Geriamasis ir karštas vanduo turi būti nuolat tiekiamas virtuvės patalpose, praustuvėse prie valgyklos (jei yra įrengta), tualetuose, vonios (dušo) patalpose, skalbimo patalpoje (vietoje), skalbykloje (jei yra įrengta).

VII SKYRIUS

TERITORIJOS, PATALPŲ IR ĮRENGINIŲ PRIEŽIŪRA

54. Vaikų socialinės globos įstaigai priklausanti teritorija turi būti tvarkinga, valoma. Žolė turi būti nušienauta. Žiemą takeliai turi būti neslidūs.

55. Smėlis vaikų žaidimų aikštelėse įrengtose smėlio dėžėse turi būti pakeičiamas jį užteršus šiukšlėmis ar kitomis priemaišomis, taip pat kiekvieną pavasarį (išskyrus atvejus, jei žaidimų aikštelėse įrengtose smėlio dėžėse pavasarį atlikus smėlio parazitologinį tyrimą nenustatyta helmintų kiaušinių). Smėlyje neturi būti askaridžių, plaukagalvių, toksokarų, echinokokų ir kitų helmintų kiaušinių. Pakeitus smėlį smėlio dėžėse ar papildžius smėliu smėlio dėžes turi būti atliekamas smėlio parazitologinis tyrimas, jei smėlio tyrimo rezultatų nepateikė smėlio tiekėjas.

56. Kai nenaudojamos, smėlio dėžės turi būti uždengiamos, taip apsaugant smėlį nuo užteršimo.

57. Šiukšlių konteineriai turi būti reguliariai ištuštinami.

58. Vaikų socialinės globos įstaigos patalpų ir įrenginių priežiūra:

58.1. patalpos, jose esantys įrenginiai ir kitas inventorius turi būti švarūs. Patalpos ir jose esantys įrenginiai turi būti tvarkomi, valomi kiekvieną dieną drėgnu būdu ir pagal poreikį;

58.2. santechniniai įrenginiai (unitazai, praustuvės ir pan.) turi būti techniškai tvarkingi ir švarūs visą laiką;

58.3. valymo ir dezinfekcijos priemonės turi būti laikomos vaikams neprieinamoje vietoje;

58.4. tualetų, vonių (dušų) valymo inventorius turi būti paženklintas. Švarus ir sausas tualetų, vonių (dušų) valymo inventorius laikomas atskirai nuo kitų patalpų valymo inventoriaus.

59. Patalynė, rankšluosčiai keičiami pagal poreikį, bet ne rečiau kaip vieną kartą per savaitę.

60. Švari patalynė, rankšluosčiai turi būti laikomi spintose. Nešvari patalynė, rankšluosčiai surenkami į tam skirtus maišus ar kitas talpyklas.

61. Žaislai neturi kelti pavojaus vaikų sveikatai ar rizikos juos nuryti, įkvėpti ar susižeisti jais palietus odą, gleivinę, akis. Žaislai turi būti švarūs, atitikti vaikų amžių.

62. Asmenys, dirbantys su valymo, dezinfekcijos priemonėmis, turi vadovautis gamintojų instrukcijomis, gamintojų ar tiekėjų saugos duomenų lapuose nurodytais sveikatos saugos reikalavimais.

63. Užkrečiamųjų ligų židinių privalomasis aplinkos kenksmingumo pašalinimas atliekamas Užkrečiamųjų ligų židinių privalomojo aplinkos kenksmingumo pašalinimo tvarkos aprašo, patvirtinto Lietuvos Respublikos sveikatos apsaugos ministro 2005 m. gruodžio 5 d. įsakymu Nr. V-946 „Dėl Užkrečiamųjų ligų židinių privalomojo aplinkos kenksmingumo pašalinimo tvarkos aprašo patvirtinimo“, nustatyta tvarka.

64. Vaikų socialinės globos įstaigos patalpose neturi būti graužikų ir nariuotakojų. Vaikų socialinės globos įstaigoje Privalomojo profilaktinio aplinkos kenksmingumo pašalinimo (dezinfekcijos, dezinsekcijos, deratizacijos) tvarkos aprašo, patvirtinto Lietuvos Respublikos sveikatos apsaugos ministro 2009 m. vasario 2 d. įsakymu Nr. V-55 „Dėl Privalomojo profilaktinio aplinkos kenksmingumo pašalinimo (dezinfekcijos, dezinsekcijos, deratizacijos) tvarkos aprašo patvirtinimo“, nustatyta tvarka atliekama nuolatinė nariuotakojų ir graužikų stebėsena bei, nustačius nariuotakojų ar (ir) graužikų buvimo pėdsakų, jų naikinimas.

65. Draudžiama atlikti dezinfekciją, dezinsekciją, deratizaciją ar remonto darbus vaikams esant patalpoje. Vykdant remonto darbus, remontuojamas patalpas būtina sandariai izoliuoti nuo kitų patalpų.

VIII SKYRIUS

VAIKŲ DIENOS REŽIMO ORGANIZAVIMAS

66. Vaiko dienos režimas turi atitikti jo fiziologinius poreikius, amžiaus ypatumus, sveikatos būklę.

67. Nakties miego trukmė: vaikų iki 3 metų – 10–11 val., 3–5 metų – 10–10,5 val., 6–10 metų – 10 val., 11–14 metų – 9 val., 15–17 metų – 8,5 val.

68. Esant poreikiui vaikams turi būti sudarytos sąlygos pamiegoti dieną.

69. Ikimokyklinio amžiaus vaikai, nelankantys ugdymo įstaigos, kasdien šviesiu paros metu turi būti išvedami į lauką. Vaikų veikla lauke neorganizuojama, kai oro sąlygos kelia riziką vaikų sveikatai:

69.1. aplinkos oro užterštumas viršija Lietuvos Respublikos aplinkos ministro ir Lietuvos Respublikos sveikatos apsaugos ministro 2001 m. gruodžio 11 d. įsakymu Nr. 591/640 „Dėl Aplinkos oro užterštumo sieros dioksidu, azoto dioksidu, azoto oksidais, benzenu, anglies monoksidu, švinu, kietosiomis dalelėmis ir ozonu normų patvirtinimo“ nustatytas normas;

69.2. oro temperatūra lauke žemesnė kaip minus 12 oC;

69.3. oro temperatūra lauke žemesnė kaip minus 8 oC, o vėjo greitis didesnis kaip 2 m/s;

69.4. oro temperatūra lauke 30 oC ar aukštesnė;

69.5. esant kitoms sudėtingoms oro sąlygoms (pvz., esant labai smarkiam vėjui, labai smarkiam lietui, labai smarkiam snygiui, pūgai, krušai ir pan.).

_________________

Lietuvos higienos normos

HN 124:2025 „Vaikų socialinės

globos įstaigos. Bendrieji

sveikatos saugos reikalavimai“

priedas

NUODINGŲ AUGALŲ SĄRAŠAS

Eil. Nr.	Augalas / augalų rūšys	Lotyniškas pavadinimas
1	2	3
1.	Amerikinė fitolaka	Phytolacca americana
2.	Barščiai	Heracleum spp.
3.	Pieriai	Pieris spp.
4.	Brugmansijos	Brugmansia spp.
5.	Čemeriai	Veratrum spp.
6.	Darželinis pupmedis	Laburnum anagyroides
7.	Drignės	Hyoscyamus spp.
8.	Durnaropės	Datura spp.
9.	Eleborai	Helleborus spp.
10.	Juodžolės	Actaea spp.
11.	Kukmedžiai	Taxus spp.
12.	Kurpelės	Aconitum spp.
13.	Ligustrai	Ligustrum spp.
14.	Oleandrai	Nerium spp.
15.	Ožekšniai	Euonymus spp.
16.	Paprastasis ricinmedis	Ricinus communis
17.	Paprastasis žalčialunkis	Daphne mezereum
18.	Paprastoji pakalnutė	Convallaria majalis
19.	Paukštpienės	Ornithogalum spp.
20.	Pentiniai	Delphinium spp.
21.	Baltažiedė robinija	Robinia pseudoacacia
22.	Rododendrai	Rhododendron spp.
23.	Rudeninis vėlyvis	Colchicum autumnale
24.	Rusmenės	Digitalis spp.
25.	Scylės	Scilla spp.
26.	Tabakas	Nicotiana spp.
27.	Tinūtrai	Adenium spp.
28.	Vaistinė skopolija	Scopolia carniolica
29.	Vaistinė šunvyšnė	Atropa belladona

_________________

Pakeitimai:

1.

Lietuvos Respublikos sveikatos apsaugos ministerija, Įsakymas

Nr. V-964, 2011-11-11, Žin., 2011, Nr. 140-6573 (2011-11-19), i. k. 1112250ISAK000V-964

Dėl Vaikų maitinimo organizavimo tvarkos aprašo patvirtinimo

2.

Lietuvos Respublikos sveikatos apsaugos ministerija, Įsakymas

Nr. V-914, 2014-09-01, paskelbta TAR 2014-09-01, i. k. 2014-11473

Dėl Lietuvos Respublikos sveikatos apsaugos ministro 2009 m. rugsėjo 1 d. įsakymo Nr. V-714 „Dėl Lietuvos higienos normos HN 124:2009 „Vaikų socialinės globos įstaigos: bendrieji sveikatos saugos reikalavimai“ patvirtinimo“ pakeitimo

3.

Lietuvos Respublikos sveikatos apsaugos ministerija, Įsakymas

Nr. V-100, 2025-02-12, paskelbta TAR 2025-02-12, i. k. 2025-02159

Dėl Lietuvos Respublikos sveikatos apsaugos ministro 2009 m. rugsėjo 1 d. įsakymo Nr. V-714 „Dėl Lietuvos higienos normos HN 124: 2014 „Vaikų socialinės globos įstaigos: bendrieji sveikatos saugos reikalavimai“ patvirtinimo“ pakeitimo